Document ID: 31993D0363

ΑΠΟΦΑΣΗ ΤΗΣ ΕΠΙΤΡΟΠΗΣ της 9ης Ιουνίου 1993 σχετικά με τις αιτήσεις επιστροφής των δασμών αντιντάμπινγκ που έχουν εισπραχθεί για τις εισαγωγές ορισμένων συσκευών αναπαραγωγής του ήχου με σύστημα οπτικής ανάγνωσης με ακτίνες λέιζερ καταγωγής Ιαπωνίας (Amroh BV, PIA Hifi, MPI Electronic) (Τα κείμενα στη γερμανική, αγγλική και ολλανδική γλώσσα είναι τα μόνα αυθεντικά)
(93/363/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2423/88 του Συμβουλίου της 11ης Ιουλίου 1988 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως τα άρθρα 10 και 16,
Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται από τον προαναφερόμενο κανονισμό,
Εκτιμώντας ότι:
Ι. ΔΙΑΔΙΚΑΣΙΑ (1) Μεταξύ του Νοεμβρίου 1990 και του Μαρτίου 1992, οι εταιρείες Amroh BV, PIA Hifi και MPI Electronic που είναι όλες ανεξάρτητοι εισαγωγείς εγκατεστημένοι αντίστοιχα στο Weesp (Κάτω Χώρες), Weiterstadt (Γερμανία) και στο Manchester (Ηνωμένο Βασίλειο) υπέβαλαν τριάντα οκτώ αιτήσεις για την επιστροφή των δασμών αντιντάμπινγκ που είχαν επιβληθεί με τον κανονισμό (ΕΟΚ) αριθ. 112/90 του Συμβουλίου (2) στις εισαγωγές ορισμένων συσκευών αναπαραγωγής του ήχου με σύστημα οπτικής ανάγνωσης με ακτίνες λέιζερ, καταγωγής Ιαπωνίας- αυτές οι εταιρείες είχαν καταβάλει τους δασμούς αντιντάμπινγκ κατά τις εισαγωγές των προϊόντων αυτών που παρήγε και εξήγε η Accuphase Laboratory, για την περίοδο από τον Απρίλιο 1990 έως το Μάρτιο 1993. Προέβαλαν το επιχείρημα ότι είχαν καταβάλει τιμές εξαγωγής που υπερέβαιναν σημαντικά την κανονική αξία. Οι αιτήσεις τους έγιναν αποδεκτές ειδικότερα όσον αφορά τις προθεσμίες εφόσον είχαν υποβληθεί εντός της προθεσμίας των τριών μηνών που είχε καθοριστεί με τις διατάξεις του άρθρου 16 του κανονισμού (ΕΟΚ) αριθ. 2423/88. Η Επιτροπή αποφάσισε να εξετάσει αυτές τις αιτήσεις σύμφωνα με τους κανόνες για τις αντίστοιχες αιτήσεις που καθορίζονται στο σημείο Ι παράγραφος 4 της ανακοίνωσης της Επιτροπής σχετικά με την επιστρφοή των δασμών αντιντάμπινγκ (3). Οι αιτούμενες πληροφορίες για να διαπιστωθεί η ισχύς των αιτήσεων υποβλήθηκαν για την περίοδο Απριλίου 1990 - Μαρτίου 1993 και απεστάλησαν απευθείας στην Επιτροπή από την Accuphase Laboratory μετά από αίτηση του αιτούντος.
(2) Η Επιτροπή αναζήτησε και επαλήθευσε όλες τις πληροφορίες που έκρινε αναγκαίες για την εξέταση των αιτήσεων επιστροφής των δασμών και διενήργησε έρευνα στις εγκαταστάσεις της Accuphase Laboratory στην Ιαπωνία.
(3) Οι αιτούντες ενημερώθηκαν σχετικά με τα αποτελέσματα στα οποία κατέληξε η εξέταση των αιτήσεών τους και τους χορηγήθηκε εύλογη χρονική περίοδος εντός της οποίας μπορούσαν να υποβάλουν τις παρατηρήσεις τους σχετικά με αυτές τις πληροφορίες. Όπου κρίθηκε εφικτό λήφθηκαν δεόντως υπόψη αυτές οι παρατηρήσεις.
ΙΙ. ΥΠΟ ΕΞΕΤΑΣΗ ΠΡΟΪΟΝ (4) Ο ορισμός του υπό εξέταση προϊόντος είναι ταυτόσημος με τον ορισμό που περιλαμβάνεται στον κανονισμό (ΕΟΚ) αριθ. 112/90, όπως τροποποιήθηκε από τον κανονισμό (ΕΟΚ) αριθ. 819/92 (4). Το υπό εξέταση προϊόν είναι ορισμένες συσκευές αναπαραγωγής ήχου με σύστημα οπτικής ανάγνωσης με ακτίνες λέιζερ που υπάγονται στους κωδικούς ΣΟ ex 8519 31 00, ex 8519 39 00, ex 8519 99 10, ex 8520 31 90, ex 8520 39 10, ex 8520 39 90 και ex 8527 31 91 (κωδικός Taric 8519 31 00*10, 8519 99 10* 10, 8520 31 90*30, 8520 39 10*10 8529 39 90*10 και 8527 31 91*10 (5), (που στο εξής καλούνται "CDP").
ΙΙΙ. ΔΙΑΠΙΣΤΩΣΕΙΣ ΣΧΕΤΙΚΑ ΜΕ ΤΗΝ ΕΠΙΣΤΡΟΦΗ ΤΩΝ ΔΑΣΜΩΝ Α. Βάσιμο του ισχυρισμού (5) Το άρθρο 16 παράγραφος 1 του κανονισμού (ΕΟΚ) αριθ. 2423/88 προβλέπει ότι ο εισαγωγέας ο οποίος έχει καταβάλει δασμό αντιντάμπινγκ και υποβάλλει αίτηση για την επιστροφή αυτού του δασμού, οφείλει να αποδείξει ότι οι δασμοί που έχου εισπραχθεί υπερβαίνουν τα περιθώρια του ντάμπινγκ που έχουν καθοριστεί για την αντίστοιχη περίοδο αναφοράς. Το περιθώριο του ντάμπινγκ γι' αυτήν την υπόθεση, πρέπει να υπολογισθεί με την ίδια μέθοδο με αυτήν που είχε χρησιμοποιηθεί κατά την αρχική έρευνα.
(6) Η Επιτροπή έκρινε ότι οι πληροφορίες που προσκόμισαν ο αιτών και ο εξαγωγέας σχετικά με την κανονική αξία και τις τιμές εξαγωγής για τους διαφόρους τύπους CDP, ήταν επαρκείς ώστε να υπολογισθεί ορθά το μέσο περιθώριο του ντάμπινγκ.
1. Κανονική αξία
(7) Σχεδόν όλοι οι τύποι CDP που παρήγαγε η Accuphase Laboratory πωλήθηκαν στην εγχώρια αγορά σε επαρκείς ποσότητες ώστε να είναι αντιπροσωπευτικές και σε τιμές που επέτρεψαν να καλυφθεί το συνολικό κόστος που προέκυψε κατά τις συνήθεις εμπορικές πράξεις. Κατά συνέπεια, η κανονική αξία καθορίστηκε με βάση τις μέσες σταθμισμένες εγχώριες τιμές αυτών των τύπων CDP, καθαρές χωρίς εκπτώσεις ή άλλες μειώσεις.
2. Τιμή εξαγωγής
(8) Εφόσον η Accuphase Laboratory πωλούσε CDP απευθείας σε ανεξάρτητους εισαγωγείς στην Κοινότητα, οι τιμές εξαγωγής καθορίστηκαν με βάση τις καθαρές τιμές που πληρώθηκαν πραγματικά ή έπρεπε να πληρωθούν για τα προϊόντα που εξήχθησαν προς την Κοινότητα.
3. Σύγκριση
(9) Για λόγους σύγκρισης μεταξύ της κανονικής αξίας και της τιμής εξαγωγής και σύμφωνα με το άρθρο 2 παράγραφοι 9 και 10 του κανονισμού (ΕΟΚ) αριθ. 2423/88, η Επιτροπή έλαβε υπόψη τις διαφορές που επηρεάζουν την δυνατότητα σύγκρισης των τιμών στην περίπτωση που ήταν δυνατόν να αποδειχθεί ικανοποιητικά η άμεση σχέση αυτών των διαφορών με τις υπό εξέταση πωλήσεις. Έγιναν προσαρμογές για να ληφθούν ειδικότερα υπόψη τα έξοδα μεταφοράς, ασφάλισης, φόρτωσης και οι αμοιβές του προσωπικού πωλήσεων. Όλες οι συγκρίσεις πραγματοποιήθηκαν στο ίδιο επίπεδο του εμπορίου, δηλαδή σε επίπεδο "εκ του εργοστασίου".
(10) Όσον αφορά τις διαφορές του κόστους των εγγυήσεων, η Επιτροπή έκρινε ότι η προσαρμογή που ζητούσε ο αιτών, για να ληφθεί υπόψη το ύψος αυτού του εγχωρίου κόστους, στηριζόταν εν μέρει σε συναλλαγές που πραγματοποιήθηκαν εκτός της περιόδου της έρευνας. Ως εκ τούτου, η Επιτροπή υπολόγισε το μέσο κόστος γι' αυτό το στοιχείο που αναφέρεται στις δημοσιονομικές δηλώσεις αυτής της εταιρείας για την αντίστοιχη περίοδο και προσάρμοσε την κανονική αξία πάνω σ' αυτήν τη βάση.
(11) Η Accuphase Laboratory ζήτησε επίσης να γίνει προσαρμογή για τις δαπάνες προώθησης των πωλήσεων. Ωστόσο, το άρθρο 2 παράγραφος 10 στοιχείο γ) του κανονισμού (ΕΟΚ) αριθ. 2423/88 δεν προβλέπει τη δυνατότητα να γίνονται προσαρμογές για τις διαφορές αυτών των δαπανών, εφόσον αυτές οι διαφορές δεν επηρεάζουν τη δυνατότητα σύγκρισης των τιμών και συνεπώς απορρίφθηκε το αίτημα.
4. Περιθώριο ντάμπινγκ
(12) Για την εν λόγω περίοδο αναφοράς, η Επιτροπή πραγματοποίησε σύγκριση μεταξύ της μέσης κανονικής αξίας κάθε τύπου CDP, εκ του εργοστασίου και των τιμών εξαγωγής εκ του εργοστασίου που εφήρμοσε η Accuphase Laboratory για κάθε αποστολή που τέθηκε σε ελεύθερη κυκλοφορία στην Κοινότητα κατά την ίδια περίοδο. Η Επιτροπή διαπίστωσε ότι το μέσο περιθώριο του ντάμπινγκ κατά την υπό εξέταση περίοδο ήταν χαμηλότερο από το περιθώριο ντάμπινγκ που είχε χρησιμοποιηθεί για τον υπολογισμό των δασμών που έχουν εισπραχθεί. Ενώ διαπιστώθηκε ότι η Accuphase Laboratory είχε πραγματοποιήσει εξαγωγές που αποτελούσαν αντικείμενο ντάμπινγκ, το επίπεδο του ντάμπινγκ ήταν χαμηλότερο από το επίπεδο που είχε καθοριστεί στον κανονισμό (ΕΟΚ) αριθ. 112/90 γι' αυτόν τον παραγωγό. Η Επιτροπή καθόρισε σε 15,1 % το μέσο σταθμισμένο περιθώριο ντάμπινγκ, εκφρασμένο ως ποσοστό της συνολικής αξίας CIF, για την υπό εξέταση περίοδο. Συνεπώς οι αιτούντες απέδειξαν ότι ο δασμός 32 % που έχει εισπραχθεί, υπερβαίνει το πραγματικό περιθώριο ντάμπινγκ για τις εξεταζόμενες περιόδους.
Β. Ποσά που πρέπει να επιστραφούν (13) Τα ποσά που πρέπει να επιστραφούν στους αιτούντες, και που αντιπροσωπεύουν τη διαφορά μεταξύ του ποσοστού του δασμού που έχει εισπραχθεί και του πραγματικού περιθωρίου του ντάμπινγκ, ισοδυναμούν με το 16,9 % (32 % μείον 15,1 %) της αξίας που χρησιμοποίησαν οι αρμόδιες αρχές για τον υπολογισμό του επιπέδου του δασμού αντιντάμπινγκ.
(14) Οι αιτούντες ενημερώθηκαν σχετικά με τα αποτελέσματα της έρευνας και δεν έκαναν παρατηρήσεις. Η Επιτροπή ενημέρωσε τα κράτη μέλη κα εξέφερε τη γνώμη της για το θέμα αυτό. Κανένα κράτος μέλος δεν προέβαλε αντιρρήσεις,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι αιτήσεις για την επιστροφή των δασμών αντιντάμπινγκ που υπέβαλαν οι Amroh BV, PIA Hifi Vertriebs GmbH, και MPI Electronic γίνονται αποδεκτές για ποσό που αντιστοιχεί στο 16,9 % της αξίας που χρησιμοποίησαν οι αρμόδιες αρχές για τον υπολογισμό του ύψους του δασμού αντιντάμπινγκ.
Άρθρο 2
Τα ποσά που καθορίζονται στο άρθρο 1 θα επιστραφούν αντίστοιχα από τις δανικές, γερμανικές και βρετανικές αρχές.
Άρθρο 3
Η παρούσα απόφαση απευθύνεται στο Βασίλειο των Κάτω Χωρών, στην Ομοσπονδιακή Δημοκρατία της Γερμανίας, στο Ηνωμένο Βασίλειο και στους αιτούντες:
- Amroh BV, Hogeweyselaan 227, 1382 JL Weesp, Κάτω Χώρες,
- PIA Hifi Vertriebs GmbH, Rosenweg 6, 6108 Wieterstadt 2, Γερμανία,
- MPI Electronic Ltd, Wood Lane, Manchester M31 4BP, Ηνωμένο Βασίλειο.
Βρυξέλλες, 9 Ιουνίου 1993.

Labels: 12
2
18
4